És la primera convocatòria de fons FEDER destinada exclusivament a Cultura, amb una dotació total de 27 milions d'euros i 13 d'aquests per a equipaments museístics.
Han sortit publicades al DOGC les bases reguladores per a la concessió de subvencions de fons FEDER de Catalunya 2014-2020 per a projectes d'inversió en l'àmbit de la Cultura.
Es tracta de la primera convocatòria de fons europeus destinada exclusivament a Cultura, amb una dotació total de 27 milions d'euros, repartida en tres línies d'ajuts:
La dotació prevista per als equipaments museístics és de 13 milions d'euros, i cobreix el 50% de la despesa de cadascun dels projectes subvencionats, amb la qual cosa es pot arribar a moure una xifra de 26 milions d'euros d'inversió només en l'àmbit dels museus.
Us passem a detallar breument els requisits bàsics de la convocatòria:
Es poden presentar projectes de millora dels equipaments centrats en tres eixos o prioritats d'inversió:
Reforç de les aplicacions de les Tecnologies de la Informació i de la Comunicació (TIC) per a l'administració electrònica, l'aprenentatge electrònic, la inclusió electrònica, la cultura electrònica i la sanitat electrònica (prioritat d'inversió 2.3); així com promoure els serveis públics digitals, l'alfabetització digital, l'e-aprenentatge, l'e-inclusió i l'e-salut (objectiu específic 2.3.1.).
Suport a l'eficiència energètica, la gestió intel·ligent de l'energia i l'ús d'energies renovables en edificis (prioritat d'inversió 4.3).
Foment de la conservació, la protecció, la revalorització i la millora del coneixement del patrimoni cultural moble i immoble (eix prioritari 6).
Poden optar a la convocatòria les entitats del sector públic on participa la Generalitat de Catalunya de forma no majoritària que duguin a terme la totalitat o part de la seva activitat en l'àmbit museístic.
També les fundacions i altres entitats privades sense finalitat de lucre.
Es pot sol·licitar l'ajut per a projectes que estiguin en fase d'execució o de plantificació en el moment d'acollir-se a la convocatòria, sempre que es duguin a terme entre l'1 de gener del 2014 i el 31 de desembre de 2022.
Els ajuts FEDER són per a projectes d'inversió de certa embergadura que tinguin una despesa pluriennal.
El seu pressupost ha de ser d'un mínim de 200.000 euros i un màxim de 5 milions d'euros, dels quals se'n subvencionarà el 50% de l'import.
En qualsevol cas, l'entitat impulsora del projecte ha de poder garantir la capacitat administrativa i financera per assumir el 100% de les despeses.
Les sol·licituds dels projectes a finançar es poden començar a presentar a partir del 26 de setembre i fins al 9 de desembre.
Cal destacar que els ajuts FEDER són compatibles amb altres línies de subvenció del Departament de Cultura, dels ajuntaments, de les diputacions, de la mateixa Unió Europea o d'altres entitats públiques i privades, sempre que no se superi el cost total de l'operació.
Per tant, queden exclosos aquells projectes que ja tinguin atorgada una subvenció que cobreixi el 100% de la despesa.
Si reuniu els requisits, us encoratgem a presentar la sol·licitud per optar a la convocatòria.
Des del Departament de Cultura us donarem el suport i l'acompanyament pertinents.
RESOLUCIÓ CLT/2309/2019, de 5 de setembre
RESOLUCIÓ CLT/2308/2019, de 5 de setembre